根據進化論上對物競天擇（natural selection）嘅思考，如果一樣可遺傳嘅特徵（例如一樣行為）喺一個物種嘅生物個體當中好常見，噉正路嚟講表示嗰樣特徵喺嗰個物種嘅進化史上有利於嗰種生物生存同繁殖－如果嗰樣特徵係不利於生存同繁殖嘅話，噉有嗰種特徵嘅個體應該會生到冇咁多後代，並且慢慢噉俾比較擅長生存同繁殖嘅同類取代。